b"\n_START_ARTICLE_\nEmil Wissum\n_START_PARAGRAPH_\nEmil Wissum (3. juni 1896 i K\xc3\xb8benhavn \xe2\x80\x93 13. november 1976) var en dansk officer.\n_START_SECTION_\nKarriere\n_START_PARAGRAPH_\nHan var s\xc3\xb8n af kgl. kabinetsbud Peder Wissum (d\xc3\xb8d 1954) og hustru Emilie f\xc3\xb8dt Wucherpfennig (d\xc3\xb8d 1959), blev student fra Metropolitanskolen 1914, premierl\xc3\xb8jtnant 1918 og blev tildelt H.M. Kongens \xc3\x86ressabel samme \xc3\xa5r. Wissum gennemgik H\xc3\xa6rens Officersskoles specialklasses ingeni\xc3\xb8rkursus og generalstabskursus, blev kaptajn 1931, chef for 5. bygningsdistrikt i Viborg 1934-42 og forestod opf\xc3\xb8relsen af bl.a. Jydske T\xc3\xb8jhus i Hj\xc3\xb8rring og Jydske Ingeni\xc3\xb8rregiments kaserne i Randers. Han var stabschef hos generalinspekt\xc3\xb8ren for ingeni\xc3\xb8rtropperne 1942-46 og under den milit\xc3\xa6re modstandsbev\xc3\xa6gelse chef for milit\xc3\xa6rgruppe (bataljon) O.3. 1943-45 og leder af meddelelsestjenestens forberedelse 1944-45._NEWLINE_Efter krigen blev Wissum oberstl\xc3\xb8jtnant 1945, var chef for Generalstabens generalstabsafdeling 1946-51, blev oberst 1949 og stillet til r\xc3\xa5dighed for generalinspekt\xc3\xb8ren for Ingeni\xc3\xb8rtropperne 1951, chef for Jydske Ingeni\xc3\xb8rregiment 1951-53, generalinspekt\xc3\xb8r for Ingeni\xc3\xb8rtropperne 1953-61, generalmajor 1957 og fik afsked 1961.\n_START_SECTION_\nTillidshverv\n_START_PARAGRAPH_\nHan var formand for forsvarets ABC-udvalg 1953-61. Han var chef for Det Danske Spejderkorps' Hertug Knuds Division (katolsk) 1919-27. Formand for Souvenir Fran\xc3\xa7ais' danske komite for tilsyn med franske krigergrave fra 1946. Medlem af bestyrelsen for Winterfeldts Stiftelse fra 1946, formand 1962-65. Medlem af Sankt Ansgars Kirkes forvaltningsr\xc3\xa5d 1947-70 og formand for kirkens menighedsr\xc3\xa5d 1970-72._NEWLINE_Han var Kommand\xc3\xb8r af 1. grad af Dannebrog og Dannebrogsmand og bar H\xc3\xa6derstegnet for god tjeneste ved H\xc3\xa6ren._NEWLINE_Han blev gift 31. maj 1925 med Agnes Zollfranck (24. april 1894 i Fensmark Sogn - 1961), datter af Johs. Zollfranck (d\xc3\xb8d 1940) og hustru Karen Marie f\xc3\xb8dt Fog Hansen (d\xc3\xb8d 1940)."